མོས་ངའི་ལག་པའི་སྟེང་གི་རིམ་པ་བཞི་ན་ཁ་གདངས་ནས་ཁྲག་བཞུར་བཞིན་པ་མཐོང་མ་ཐག་ཆང་འདི་རྫུན་མ་ཡིན།འདི་ལས་འདི་བཟང་ཟེར་ཞོར་ལམ་སང་ཆང་དཀར་ཞིག་གི་ཁ་ཕྱེས་ནས་ང་ལ་གཏད་ཞོར་མོ་རང་གི་མདུན་ན་བཞག་ཡོད་པའི་གད་སྙིགས་ཀྱི་སྣོད་དེ་ཡང་ངའི་མདུན་དུ་བཞག་སོང་།ངས་ཆང་དཀར་དེ་རྨ་ཁའི་ནང་ལྡུག་སྐབས་མོས་ང་ལ་ཁྱོད་ཀྱི་ལག་པ་ག་འདྲ་བྱས་ནས་རྨས་སོང་ཟེར།ངས་དགོད་ཞོར་དུ་ངས་རང་སྲོག་གཅོད་བསམས་པ་ཡིན་མོད།ཆང་ལ་ཞེ་ཐོགས་ནས་ཤི་ན་འདོད་མ་སོང་ཞེས་བཤད་པས་མོས་ཧབ་ཆ་རྒྱག་ཞོར་དུ།སྨན་ཁང་ལ་སྟོན་དུ་སོང་།ཁ་སང་དེ་རིང་ཚ་བ་ཆེ་ཁར་མཁའ་དབུགས་ཀྱང་ཧ་ཅང་བཙོག་པོ་འདུག་པས་གཉན་ཁ་རྒྱག་གི་རེད་ཟེར།ངས་སྒོར་དུ་ཡིན་ཟེར་ཞོར་ཁུག་མ་ནས་སྒོར་མོ་སྤྲོད་རྩིས་བྱེད་དུས་མ་གཞི་ནས་ཁུག་མའི་ནང་སྒོར་བརྒྱ་ལྷག་མ་གཏོགས་མི་འདུགམོས་ཆང་རིན་མི་དགོས།ལམ་སང་སྨན་ཁང་དུ་སོང་ཟེར།ངའི་རྒྱབ་ཁུག་ཚ་མོའི་ལག་ཏུ་ལུས་སོང་བས་ཆང་རིན་སྤྲད་པ་ཡིན་ན་སྨན་རིན་མི་འདང་བ་ཁོ་ཐག་རེད།༼རྗེས་ནས་ཤེས་དུས་ཆང་དེར་སྒོར་སུམ་བརྒྱ་བརྒྱད་ཅུ་རེད་ཟེར།༽བསམ་ནས་ཡ་ཡ་དེས་ན་ངས་རྗེས་ནས་སྤྲད་ཡོང་ཟེར་ཞོར་ཚོང་ཁང་དང་ཐག་ཉེ་སའི་རྒྱ་གྲམ་དམར་བོའི་སྨན་ཁང་ཕྱོགས་སུ་ཆས་པ་ཡིན།ཆང་ཚོང་རྒྱ་མོ་འདི་ལས་སྔོན་ཆད་ཆང་སོགས་འགའ་རེ་ཉོས་མྱོང་བས་ངོ་ཤེས་མོད།འོན་ཀྱང་གནད་འགག་གི་སྐབས་སུ་མོས་ང་ལ་ཆང་རྩ་ཆེན་རྒྱ་མ་གང་རིན་མེད་དུ་བྱིན་སོང་།སྤྱིར་བཏང་ཆང་དེ་གོང་ཆེན་ཞིག་མ་རེད་མོད།འོན་ཀྱང་མོས་ངའི་སེམས་ལ་རྩ་ཆེ་བའི་མེ་ཏོག་ཅིག་བཙུགས་སོང་།ལམ་སྐབས་ནས་ཚ་མོས་ཁ་པར་བསླེབས་སོང།ཨ་ནེ་ཟ་མ་འཁྱག་རྒྱུ་རེད།ང་ཚོས་ཁྱེད་ལ་བསྒུགས་ནས་ཡོད་ཟེར།ངས་ང་ལ་མ་སྒུག་ཁྱོད་ཚོས་འཐུང་གི་སྡོད།ང་འདི་གར་གྲོགས་མོ་ཞིག་ལ་ཐུག་སོང་བས་ལམ་སང་ཡོང་ཐུབ་ས་མ་རེད་ཅེས་རྫུན་བཤད་པ་ཡིན།སྐབས་དེར་ཚ་མོའི་ཁ་པར་ལས་གང་ང་བུད་སོང་ཟེར།ཡང་ཟ་མ་དྲོན་མོ་མ་བྱས་ན་འཐུང་ཐུབ་རྒྱ་མ་རེད་ཟེར།དེ་ནི་ཨ་མའི་སྐད་རེད།ཚ་མོས་ཁ་པར་ལས་ཡ་ཟེར་ཞོར་ཁ་པར་སྒོ་བརྒྱབས་སོང།སྐབས་དེར་ངའི་སེམས་སུ་རང་དབང་མེད་པར་མིག་ཆུ་རྡོག་པོ་ཁ་ཤས་སེམས་ནང་དུ་ལྷུང་སོང་།